Die wêreld in foto’s – 5 April 2017Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Britse polisiebeamptes Woensdag by die gedenkdiens naby die Westminster-brug in Londen. Dié diens het plaasgevind twee weke nadat Khalid Masood etlike voetgangers afgemaai het deur met ŉ voertuig tussen hulle in te jaag en ook ŉ polisiebeampte met ŉ mes buite die parlementsgebou gesteek het. Foto: Matt Dunham, AP Die Dalai Lama, die Tibettaanse spirituele leier, groet volgelinge in die Boeddha-park in Bomdila in die Indiese staat Arunachal Pradesh. Foto: Tenzin Choejor, AP Twee Palestynse kinders eet roomys buite hul huis in die Shati-vlugtelingkamp in Gasastad. Foto: Wissam Nassar, Xinhua ŉ Lugfoto van die blomtuin wat by ŉ afgeleë myn in Sanhe, ŉ dorpie in die ooste van China se Zhejiang-provinsie, aangelê is. ŉ Uitgewerkte myn in dié dorpie is deesdae die hart van ŉ blombedryf. Foto: Xu Yu, Xinhua ŉ Olifant eet van die offerandes wat Hindoes in die Tawi-rivier in die Indiese stad Jammu gelaat het as deel van die einde van die jaarlikse Navaratri-fees. Dié fees van nege dae het Woensdag tot ŉ einde gekom. Foto: Channi Anand, AP